Sewe vas ná Bfn-man se moordArgieffoto Sewe persone is in hegtenis geneem in verband met die moord op Whitey Jameson (45) van Bloemspruit, Bloemfontein in die Vrystaat. “Mnr. Jameson se vrou het op 28 November omstreeks 20:00 van die werk af by die huis aangekom en haar man dood aangetref,” het sers. Sinah Mpakane, woordvoerder van die polisie, gesê. “Hy het verskeie steekwonde gehad. Sy klere, skoene, skootrekenaar, selfoon en tabletrekenaar is gesteel.” Polisiebeamptes het Vrydag inligting opgevolg en sewe verdagtes, tussen 17 en 29 jaar oud, in Bloemspruit in hegtenis geneem. “Hulle word positief verbind met van die eiendom wat aan die oorledene behoort het, wat hulle in hulle besit gehad het.” Die persone sal Maandag in die hof verskyn op aanklag van moord, gewapende roof en die besit van gesteelde goedere.